กอช.ดันเด็กเก็บเงิน วางแผนเกษียณอายุ
กอช.ชวนเด็กเริ่มออมเงินระยะยาวตั้งแต่อายุ 15 ปี เตรียมพร้อมรับบำนาญหลังเกษียณ
14 ม.ค. 2560

โพสต์ทูเดย์ - กอช.ชวนเด็กเริ่มออมเงินระยะยาวตั้งแต่อายุ 15 ปี เตรียมพร้อมรับบำนาญหลังเกษียณ
นายสมพร จิตเป็นธม เลขาธิการคณะกรรมการกองทุนการออมแห่งชาติ หรือ กอช. เปิดเผยว่า ทาง กอช.จะมุ่งส่งเสริมให้คนไทยเริ่มการออมตั้งแต่ยังเป็นเยาวชน ซึ่งการออมระยะยาวจะให้ประโยชน์เป็นเงินบำนาญแก่ผู้ออม หรือสมาชิก กอช. เมื่ออายุครบ 60 ปี โดยรัฐช่วยสนับสนุนจูงใจให้ออมด้วยการจ่ายเงินสมทบเพิ่มให้ รวมถึงมีสิทธิที่จะได้มีบำนาญกินไปตลอดชีวิต
“ในปัจจุบันการออมของเยาวชนไทยยังอยู่ในระดับต่ำ ขณะที่สภาพสังคมไทยอีกไม่นานจะเข้าสู่การเป็นสังคมสูงวัยเต็มรูปแบบ จึงเป็นเรื่องจำเป็นอย่างยิ่งที่เยาวชนต้องมีการออมเพื่อให้พึ่งพาตัวเองได้” นายสมพร กล่าว 
สำหรับผู้ปกครองหรือเยาวชนที่ประสงค์จะสมัครสมาชิก กอช.สามารถติดต่อผ่าน 4 ธนาคารทั่วประเทศ ประกอบด้วย ธนาคารกรุงไทย ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และธนาคารอาคารสงเคราะห์ (ธอส.) เพียงใช้บัตรประชาชนใบเดียว
ทั้งนี้ เมื่อสมาชิกมีการสะสมเงินเข้ามา รัฐจะสมทบเพิ่มให้ในรูปแบบขั้นบันไดตามช่วงอายุ ซึ่งอายุ 15-30 ปี สมทบสูงสุด 600 บาท/ปี และหากมีระยะเวลาในการเก็บออมที่ยาวนาน สมาชิกจะมีโอกาสในการรับเงินบำนาญเพื่อเลี้ยงชีพในยามชราภาพไปจนกว่าจะเสียชีวิตเดือนละหลายพันบาท